Illum il-Kunsill impona miżuri restrittivi fuq żewġ individwi u korp li kienu responsabbli għal jew ħadu sehem fiċ- ċiberattakk fuq il-Parlament Federali Ġermaniż (Deutscher Bundestag) f'April u Mejju 2015. Dan iċ-ċiberattakk kellu fil-mira s-sistema ta' informazzjoni tal-parlament u affettwa l-kapaċità tagħha li topera għal diversi jiem. Insteraq ammont sinifikanti ta' data u ġew affettwati l-kontijiet tal-posta elettronika ta' għadd ta' membri tal-parlament, fosthom dak tal-Kanċillier Angela Merkel. Is-sanzjonijiet tal-lum jikkonsistu fi projbizzjoni fuq l-ivvjaġġar u ffriżar tal-assi imposti fuq l-individwi, u ffriżar tal-assi impost fuq il-korp. Barra minn hekk, persuni u entitajiet mill-UE huma pprojbiti milli jagħmlu disponibbli fondi lil dawk elenkati. Id-deċiżjoni tal-Kunsill tfisser li b'kollox tmien persuni u erba' entitajiet u korpi kienu fil-mira ta' miżuri restrittivi b'rabta ma' ċiberattakki mmirati lejn l-UE jew l-istati membri tagħha. Is-sanzjonijiet huma waħda mill-għażliet disponibbli fil-qafas għal rispons diplomatiku konġunt tal-Unjoni għal attivitajiet ċibernetiċi malizzjużi (l-hekk imsejjaħ sett ta' għodod taċ-ċiberdiplomazija ), u huma maħsuba biex jipprevjenu , jiskoraġġixxu , biex iservu ta' deterrent u jwieġbu għal imġiba malizzjuża kontinwa u li dejjem tiżdied fiċ-ċiberspazju . L-atti legali rilevanti, inkluż l-ismijiet tal-individwi u l-korp ikkonċernati, ġew ippubblikati fil-Ġurnal Uffiċjali. Kuntest Il-qafas legali għal miżuri restrittivi imposti b'reazzjoni għal ċiberattakki ġie stabbilit mill-Kunsill f'Mejju 2019 u ntuża għall-ewwel darba f'Lulju 2020. L-applikazzjoni tar-reġim ta' sanzjonijiet tiġi riveduta mill-Kunsill kull sena, u l-aħħar li ġiet estiża kien sa Mejju 2021 . L-UE tibqa' impenjata favur ċiberspazju globali, miftuħ, stabbli, paċifiku u sigur u għalhekk ittenni l-ħtieġa li tissaħħaħ il-kooperazzjoni internazzjonali sabiex jitħares l- ordni bbażat fuq ir-regoli f'dan il-qasam. Il-Ġurnal Uffiċjali tal-Unjoni Ewropea, 22 ta' Ottubru 2020 L-UE timponi l-ewwel sanzjonijiet li qatt ħadet kontra ċiberattakki (Stqarrija għall-Istampa, 30 ta' Lulju 2020) Il-Kunsill jestendi r-reġim ta' sanzjonijiet ċibernetiċi sat-18 ta' Mejju 2021 (Stqarrija għall-Istampa, 14 ta' Mejju 2020)